CELEX: 32018R0290
Language: sl
Date: 2018-02-26 00:00:00
Title: Uredba Komisije (EU) 2018/290 z dne 26. februarja 2018 o spremembi Uredbe (ES) št. 1881/2006 glede mejnih vrednosti glicidil estrov maščobnih kislin v rastlinskih oljih in masteh, začetnih formulah za dojenčke, nadaljevalnih formulah in živilih za posebne zdravstvene namene, namenjenih dojenčkom in majhnim otrokom (Besedilo velja za EGP. )

27.2.2018   
               
               
                  SL
               
               
                  Uradni list Evropske unije
               
               
                  L 55/27
               
            UREDBA KOMISIJE (EU) 2018/290
      z dne 26. februarja 2018
      o spremembi Uredbe (ES) št. 1881/2006 glede mejnih vrednosti glicidil estrov maščobnih kislin v rastlinskih oljih in masteh, začetnih formulah za dojenčke, nadaljevalnih formulah in živilih za posebne zdravstvene namene, namenjenih dojenčkom in majhnim otrokom
      (Besedilo velja za EGP)
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Uredbe Sveta (EGS) št. 315/93 z dne 8. februarja 1993 o določitvi postopkov Skupnosti za kontaminate v hrani (1) in zlasti člena 2(3) Uredbe,
      ob upoštevanju naslednjega:
      
                  (1)
               
               
                  Uredba Komisije (ES) št. 1881/2006 (2) določa mejne vrednosti nekaterih onesnaževal v živilih.
               
            
                  (2)
               
               
                  Maja 2016 je Znanstveni odbor za onesnaževala v prehranski verigi (CONTAM) Evropske agencije za varnost hrane (v nadaljnjem besedilu: Agencija) sprejel znanstveno mnenje o tveganjih za zdravje ljudi, povezanih s prisotnostjo 3- in 2-monokloropropandiola (v nadaljnjem besedilu: MCPD) ter njunih estrov maščobnih kislin in glicidil estrov maščobnih kislin v živilih (3).
               
            
                  (3)
               
               
                  Ob upoštevanju posodobljenih smernic Znanstvenega odbora Agencije o uporabi pristopa primerjalnega odmerka pri oceni tveganja (4) se je Agencija odločila, da bo ponovno ocenila 3-MCPD in njegove estre maščobnih kislin po podrobni analizi razlik v mnenjih Skupnega strokovnega odbora FAO/SZO za aditive v živilih (5) in Agencije v zvezi z navedenim onesnaževalom. Zato je primerno počakati rezultate ocene 3-MCPD in njegovih estrov maščobnih kislin, preden se sprejmejo ustrezni regulativni ukrepi.
               
            
                  (4)
               
               
                  Glicidil estri maščobnih kislin so onesnaževala v živilih z najvišjimi vrednostmi v rafiniranih rastlinskih oljih in masteh. Glicidil estri maščobnih kislin se v prebavnem traktu hidrolizirajo v glicidol.
               
            
                  (5)
               
               
                  Agencija je ugotovila, da je glicidol genotoksična in karcinogena spojina. Ob upoštevanju genotoksičnega in karcinogenega potenciala glicidola je Agencija uporabila pristop stopnje izpostavljenosti (v nadaljnjem besedilu: SI). SI je za dojenčke, malčke in druge otroke med 12 800 in 4 900, za dojenčke, ki prejemajo samo formulo, pa okoli 5 500 do 2 100. Agencija je menila, da SI, nižja od 25 000, predstavlja tveganje za zdravje. Zato je primerno določiti mejno vrednost za prisotnost glicidil estrov maščobnih kislin v rastlinskih oljih in masteh, ki se dajejo v promet za končnega potrošnika ali za uporabo kot sestavina živil. Zaradi tveganja za zdravje dojenčkov, malčkov in majhnih otrok je primerno uvesti strožjo mejno vrednost za rastlinska olja in masti, namenjene za proizvodnjo otroške hrane in žitnih kašic za dojenčke in majhne otroke.
               
            
                  (6)
               
               
                  Da bi izključili vsa tveganja za zdravje dojenčkov, malčkov in majhnih otrok, zlasti ob upoštevanju morebitne izpostavljenosti dojenčkov, ki prejemajo samo začetno formulo za dojenčke, glicidil estrom maščobnih kislin, je primerno uvesti posebno strogo mejno vrednost za začetno formulo za dojenčke, nadaljevalno formulo ter za živila za posebne zdravstvene namene, namenjena dojenčkom in majhnim otrokom. Vendar bi bilo treba nadalje zmanjšati prisotnost glicidil estrov maščobnih kislin v začetni formuli za dojenčke, nadaljevalni formuli ter v živilih za posebne zdravstvene namene, namenjenih dojenčkom in majhnim otrokom, zato je treba pregledati mejne vrednosti, ko bo na voljo zanesljiva analizna metoda za analizo strožjih vrednosti, da bi se zagotovilo učinkovito izvajanje teh vrednosti.
               
            
                  (7)
               
               
                  Nosilcem živilske dejavnosti bi bilo treba zagotoviti dovolj časa za prilagoditev proizvodnih postopkov.
               
            
                  (8)
               
               
                  Uredbo (ES) št. 1881/2006 bi bilo zato treba ustrezno spremeniti.
               
            
                  (9)
               
               
                  Ukrepi iz te uredbe so v skladu z mnenjem Stalnega odbora za rastline, živali, hrano in krmo –
               
            SPREJELA NASLEDNJO UREDBO:
      Člen 1
      Priloga k Uredbi (ES) št. 1881/2006 se spremeni v skladu s Prilogo k tej uredbi.
      Člen 2
      Živila, navedena v Prilogi k tej uredbi, ki so se zakonito dajala v promet pred začetkom veljavnosti te uredbe, lahko ostanejo na trgu do 19. septembra 2018.
      Člen 3
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v vseh državah članicah.
         V Bruslju, 26. februarja 2018
         
            
               Za Komisijo
            
            
               Predsednik
            
            Jean-Claude JUNCKER
         
      
      
         (1)  UL L 37, 13.2.1993, str. 1.
      
         (2)  Uredba Komisije (ES) št. 1881/2006 z dne 19. decembra 2006 o določitvi mejnih vrednosti nekaterih onesnaževal v živilih (UL L 364, 20.12.2006, str. 5).
      
         (3)  Znanstveno mnenje o tveganjih za zdravje ljudi, povezanih s prisotnostjo 3- in 2-monokloropropandiola (MCPD) ter njunih estrov maščobnih kislin in glicidil estrov maščobnih kislin v živilih. EFSA Journal 2016;14(5): 4426, 159 str. doi:10.2903/j.efsa.2016.4426
      
         (4)  Zapisnik 82. plenarnega zasedanja Znanstvenega odbora, ki je potekalo 13. in 14. februarja 2017. Na voljo na: https://www.efsa.europa.eu/sites/default/files/event/170213-m.pdf.
      
         (5)  Skupni strokovni odbor FAO/SZO za aditive v živilih, 83. zasedanje, Rim, 8.–17. november 2016, Povzetek in sklepi. Na voljo na: http://www.fao.org/3/a-bq821e.pdf.
      
         PRILOGA
         V Prilogi k Uredbi (ES) št. 1881/2006 se v oddelku 4 „3-monokloropropan-1,2-diol (3-MCPD)“ nadomesti z naslednjim:
         
            „Oddelek 4: 3-monokloropropandiol (3-MCPD) in glicidil estri maščobnih kislin
            
                        Živila (1)
                     
                     
                        Mejne vrednosti
                        (μg/kg)
                     
                  
                        4.1
                     
                     
                        
                           3-monokloropropandiol (3-MCPD)
                        
                     
                     
                         
                     
                  
                        4.1.1
                     
                     
                        hidroliziran rastlinski protein (30)
                     
                     
                        20
                     
                  
                        4.1.2
                     
                     
                        sojina omaka (30)
                     
                     
                        20
                     
                  
                        4.2
                     
                     
                        
                           Glicidil estri maščobnih kislin, izraženi kot glicidol
                        
                     
                     
                         
                     
                  
                        4.2.1
                     
                     
                        rastlinska olja in masti, ki se dajejo v promet za končnega potrošnika ali za uporabo kot sestavina živil, razen živil iz točke 4.2.2
                     
                     
                        1 000 
                     
                  
                        4.2.2
                     
                     
                        rastlinska olja in masti za proizvodnjo otroške hrane in žitnih kašic za dojenčke in majhne otroke (3)
                     
                     
                        500
                     
                  
                        4.2.3
                     
                     
                        začetna formula za dojenčke, nadaljevalna formula ter živila za posebne zdravstvene namene, namenjena dojenčkom in majhnim otrokom (prah) (3) (29)
                     
                     
                        75 do 30. junija 2019
                        50 od 1. julija 2019
                     
                  
                        4.2.4
                     
                     
                        začetna formula za dojenčke, nadaljevalna formula ter živila za posebne zdravstvene namene, namenjena dojenčkom in majhnim otrokom (tekočina) (3) (29)
                     
                     
                        10,0 do 30. junija 2019
                        6,0 od 1. julija 2019“